RSG Nuusbrief September 2017
NUUSBRIEF 9 | September 2017
Waar sal ek begin....by die rugby? Nee wat, laat ek nie nou onnodig wonde oopkrap nie; laat die Springbokke maar eers met rus.
Ek het nietemin 'n paar goed op die hart om met jou te deel. Die bekroonde RSG Kunstefees op lug gaan vanjaar 'n anderste baadjie aantrek. Dit sal RSG Woordkuns genoem word en net twee dae duur. Dit is RSG se poging om by te dra tot die broodnodige besparingsmaatreëls by die SAUK. Ons sal dus nie konserte en groot produksies kan aanbied soos in die verlede nie, maar ons gaan fokus op drama, digkuns, voorlesings en so 'n titseltjie humor. Meer hieroor by 'n latere geleentheid.
Ons beplande Afrikaanse radio 80-danspartytjie in die Kaap, is ook van die baan. Die 80-verjaardagvieringe sal dus net op lug gevier word met programme uit die argief en musiek uit die vergange dae van radio. In hierdie finansiële krisis-tyd by die SAUK, waarvan deeglik van bewus is, is daar nie geld vir luukses nie.
En nou terug by die rugby: ek kry baie klagtes van erg omgekrapte luisteraars wanneer ons nie sekere rugbywedstryde regstreeks uitsaai nie; soos nou onlangs met die Springbokke se drie oorsese Rugbykampioenskap-wedstryde teen Argentinië, Australië en..wel, daai span, jy weet. Die storie werk so: rugby-uitsaairegte het 'n ongelooflike duur sakeonderneming geword. Dié wat die regte kry, betaal miljoene daarvoor; die mededinging is sterk. Sommige entiteite onderverkoop weer die uitsaairegte aan ander uitsaaiers wêreldwyd. Die regte vir alle wedstryde setel ook nie alles by dieselfde organisasie nie. So byvoorbeeld setel die regte vir die Suid-Afrikaanse been van die rugbykampioenskap by 'n ander organisasie as waar die regte vir die oorsese wedstryde setel. Die SAUK kon hierdie wedstryde se regte bekom, maar nie die oorsese wedstryde nie.
Nou hoekom kan Supersport alles uitsaai?, hoor ek jou vra. Supersport is 'n sake-onderneming wat net op sport fokus. Die SAUK is 'n openbare diens-uitsaaier wat op baie meer as sport moet fokus; kultuur, musiek, godsdiens, jeug, opvoedkunde, vermaak, nuus, aktualiteit, drama, sport ens. Dit is dus onmoontlik om soveel miljoene net aan sport te spandeer - ook vir my - onbillik om dít van die SAUK te verwag. Maar wees verseker, RSG sal jou altyd ingelig hou oor wat in die sportwêreld aangaan; of dit nou regstreekse kommentaar, verslae of tellings is.
Ons bly steeds vrolik hier op kantoor en maak dinge vir ons aangenaam, soos wanneer my kantoor 'n dansvloer word vir die danstreffer in Oggend op RSG. (Klik hier om na die video te kyk). Ek is mos nou immers aan die fiks word met ons Doen Dit Net aksieplan. En jy?
GENIET ERFENISMAAND EN WEN
CapeNature bied vandeesweek gratis toegang tot hulle lieflike natuureservate regoor die Wes-Kaap. Stem vir jou gunsteling CapeNature reservaat en wen 'n naweek wegbreek ter waarde van R2000 – klik hier om deel te neem. Lees meer
Gaan Zuma jakkalsdraaie gooi om die 783 bedrog-aanklagte teen hom?
Die KPMG/Gupta-debakel kring uit.
Renosterhoring op nuwe, slinkse maniere land-uit gesmokkel.
Plaasgemeenskappe lewe al meer in vrees op 'n plaasaanval.
Toename in gesteelde wapens uit polisiestasies en die verband hiervan met misdaad, wek groot kommer.
Nóg 'n krisis in Gesondheidsdienste: Geen gloukoom-oogdruppels in Noord-Kaap se staatsklinieke.
Stralerjakkers is terug in die vorm van die nuwe oggend-boekvoorlesing. En Girly Lubbe gaan die leeswerk doen!
Stralerjakkers begin op 31 Oktober.
Ontmoet Fritz Klaaste
Fritz Klaaste is 'n man vir musiek, Ferrari's en sy gesin. Hy het pas oupa geword van die kleine Milan. Lees meer.